We łužiskej jězorinje nimaja přichodnje płuwace wulkopřestrjenjowe fotowoltaikowe připrawy być. K tomu wuzna so wčera zaměrowy zwjazk Łužiska jězorina Sakskeje na zwjazkowej zhromadźiznje w Tornowje. Tam su zasadne wobzamknjenje schwalili, sćěhujo podobne wozjewjenje wole braniborskeho zaměroweho zwjazka z meje.
Tornow (AK/SN). Na sakskej stronje zwjazkoweho teritorija ma přichodnje zasadny zakaz za płuwace fotowoltaikowe připrawy płaćić. Jednaćelnja měła tele wobzamknjenje wobkedźbować a so po nim měć. Komuny w tym wobłuku su namołwjene na zasadne wobzamknjenje w swojim twarskim wodźenskim planowanju sobu dźiwać. „Nastupajo wuwiće w jězorinje je hižo dosć zawjazkow“, rjekny Budyski krajny rada Michael Harig (CDU), předsyda zaměroweho zwjazka Łužiska jězorina Sakskeje. „Wabju za to, wuwiće w cyłku wobhladować. Smy winowaći pozdźiše wužiwanje krjudowaneje krajiny za turizm zmóžnić. Na to bychmy so koncentrować dyrbjeli.“
szl_Latn szl_Latn